Galloway vertel dat die kunsgogga hom al op vyfjarige ouderdom gebyt het en die komedie het kort daarna gevolg. Sy ouers het hom as kind na ‘n kunsskool in Bredasdorp gestuur, en toe sy juffrou sy katte aangesien het vir leeus was die koeël deur die kerk.
Oor sy jongste boek Where’s Zuma?, wat gegrond is op die gewilde Where’s Wally-reeks deur Martin Handford, vertel Galloway: “As jy die president klaar gekry het dan’s daar ‘n lysie van ander mense wat jy kan soek. As jy hou van Afrikaanse musiek kan vir jy Steve Hofmeyr gaan soek.” Ander versteekte bekendes sluit in Die Antwoord, Jack Parow en Oscar Pistorius.
Galloway gesels meer oor sy kreatiewe proses, hoe hy kritiek hanteer en hoe hy voel oor mense wat plagiaat pleeg. Hy vertel ook dat hy baie daarvan hou wanneer onderwysers sy spotprente in klaskamers gebruik om idiome te verduidelik.
Du Preez het vertel hoe dit was om destyds vir die beroemde afrigter “Dok” Danie Craven te speel. Hy’t verder gesels oor 1965 wat ‘n besonderse moeilike jaar was vir die Springbokke, hul groot kragmetings teen Nieu-Seeland, Frankryk en Brittanje, die moeilikste speler wat hy ooit teëgekom het en die grootste oomblik in sy sportloopbaan.
Dan was daar Benoît Dauga. Daar in Frankryk het hy my geëet in die lynstane, maar gelukkig was daar nie televisie nie, so die mense kon nie sien hoe gee hy my pak nie.
Toe ek gekies is vir die Springboktoerspan sonder dat ek vir Noord-Transvaal gespeel het. Daardie Saterdagaand luister ek nie eens na die spanne nie, ek het nog ’n meisie drive-in toe gevat. Ek hoor toe die ouens langs my begin hande klap, maar ek is te skaam om te gaan vra. Toe ek by die huis kom, sê hulle vir my: “Jy is nou ’n Springbok.”